google/wiki40b huggingface dataset:
Γεώργιος Γουλιέλμος του Μπρούνσβικ

Τα πρώτα έτη

Ήταν ο δευτερότοκος γιος του Γεωργίου και της Άννας-Ελεονόρας του Έσε-Ντάμστατ. Ο μεγαλύτερος αδελφός του Χριστιανός-Λουδοβίκος πρίγκιπας του Κάλενμπεργκ κληρονόμησε το 1648 από το θείο του το πριγκιπάτο του Λιούνεμπουργκ. Έδωσε τότε το Κάλενμπεργκ στον επόμενο αδελφό του Γεώργιο-Γουλιέλμο. Το 1665 ο Χριστιανός-Λουδοβίκος απεβίωσε και ο Γεώργιος-Γουλιέλμος κληρονόμησε το Λιούνεμπουργκ. Έδωσε τότε και αυτός με τη σειρά του το Κάλενμπεργκ στον επόμενο αδελφό του Ιωάννη-Φρειδερίκο.

Ο γάμος της κόρης του

Υπήρχε υπόσχεση ο κάτοχος του Λιούνεμπουργκ να νυμφευτεί τη Σοφία Βίττελσμπαχ του Ρήνου. Ο Γεώργιος-Γουλιέλμος παραχώρησε το Λιούνεμπουργκ και τη νύφη στο μικρότερο αδελφό Ερνέστο-Αύγουστο με αντάλλαγμα την περιοχή του Σέλε (Celle) και την υπόσχεση ότι δεν θα κάνει κληρονόμους, που θα μπορούσαν να έχουν αξιώσεις. Πράγματι ο Γεώργιος-Γουλιέλμος ταξίδευσε και όταν απέκτησε μια σχέση με την Ελεονόρα ντ' Ολμπρέζ, τη νυμφεύτηκε μοργανατικά. Το 1666 γεννήθηκε η κόρη τους Σοφία-Δωροθέα. Το 1676 από τους τέσσερις αδελφούς, μόνο ο μικρότερος είχε γιους. Ο πρωτότοκος από αυτούς Γεώργιος A' θα μπορούσε να ενώσει τις κτήσεις που θα κληρονομούσε και το Λιούνεμπουργκ θα μπορούσε να αναβαθμιστεί. Πράγματι ο Ερνέστος-Αύγουστος, που είχε έξι γιους, νομοθέτησε να μην μοιράζονται οι κτήσεις, αλλά να κληρονομούνται στον πρωτότοκο μόνο· έλαβε την υπόσχεση ότι η περιοχή του θα γινόταν εκλεκτοράτο με το όνομα Ανόβερο. Οι προοπτικές ενός καλού γάμου της Σοφίας-Δωροθέας, ως τέκνο μοργανατικού γάμου, ήταν μικρές και ο πατέρας της πρότεινε να παντρευτεί τον Γεώργιο A'. Οι γονείς του και ο ίδιος αρχικά αρνήθηκαν την πρόταση, όταν όμως ο Γεώργιος-Γουλιέλμος, αθετώντας την υπόσχεσή του, δήλωσε το γάμο και την κόρη του νόμιμα θορυβήθηκαν ότι έτσι απειλείτο η ενοποίηση (αν ο Γεώργιος-Γουλιέλμος έκανε γιο) και τελικά δέχθηκαν. Έτσι το 1682 η Σοφία-Δωροθέα παντρεύτηκε τον Γεώργιο A'.

Η κρίση διαδοχής του Λάουνμπουργκ

Ο Ιούλιος Φραγκίσκος του Σαξ-Λάουνμπουργκ είχε δύο κόρες και στις Γερμανικές κτήσεις ίσχυε  η κληρονομικότητα σε άρρενες απογόνους (Σαλικό δίκαιο). Όμως έθεσε κληρονόμο την πρωτότοκη, θεσπίζοντας νόμους γι' αυτό. Οι συγγενείς του δεν το δέχθηκαν αυτό και όταν το 1689 απεβίωσε, οκτώ διεκδικητές ζητούσαν το Λάουνμπουργκ. Από αυτούς ο Γεώργιος-Γουλιέλμος και ο Χριστιανός Ε' βασιλιάς της Δανίας επενέβησαν στρατιωτικά στην διαφιλονικούμενη κτήση. Το 1693 στο Αμβούργο ο Χριστιανός Ε', που ήταν ανιψιός του Γεωργίου-Γουλιέλμου, υποχώρησε και ο Γεώργιος-Γουλιέλμος, 3ος εξάδελφος του θανόντος, κατέλαβε το Λάουνμπουργκ. 
Στον πόλεμο Βρανδεμβούργου-Σουηδίας ο Γεώργιος-Γουλιέλμος συμμετείχε ως διοικητής των συμμαχικών στρατευμάτων του Βρανδεμβούργου στην εκστρατεία εναντίον της Βρέμης-Βερντέν (1675-76).
Τσάμπιονσιπ Αγγλίας 2019-20

Αλλαγές ομάδων

Οι ομάδες που ακολουθούν έχουν αλλάξει κλίμακα από την αγωνιστική περίοδο 2018-19.
Σπυρίδων Βάσης

Βιογραφικά στοιχεία

Είχε καταγωγή από την Ήπειρο, αλλά γεννήθηκε στην Κέρκυρα, όπου ολοκλήρωσε τις εγκύκλιες σπουδές του. Τελειώνοντας το Γυμνάσιο του απονεμήθηκε το βραβείο του αρμοστή Ντάγκλας για τις άριστες επιδόσεις του. Σπούδασε φιλολογία χάρι στο «Πετρίδειο Κληροδότημα» του 1870 στο Πανεπιστήμιο, υπό τον Κωνσταντίνο Σ. Κόντο. Αναγορεύθηκε διδάκτωρ το 1876 και το 1878, ως πανεπιστημιακός υπότροφος, μετέβη στην Γερμανία για σπουδές στα λατινικά γράμματα. Μετά την επιστροφή του στην Αθήνα, το 1890 εξελέγη τακτικός καθηγητής της λατινικής φιλολογίας στο Πανεπιστήμιο. Δυο φορές, το 1894 και το 1910, χρημάτισε κοσμήτορας της Φιλοσοφικής Σχολής.
Ο Βάσης συνέγραψε πολλές πραγματείες σχετικές με τη ρωμαϊκή ιστορία και αρχαιολογία, τη λατινική γραμματική, καθώς και κριτικές και ερμηνευτικές παρατηρήσεις στα έργα του Κικέρωνα (Quaestiones Ciceronianas), του Προπέρτιου, του Οράτιου, του Βιργίλιου, του Πλουτάρχου, του Διονυσίου του Αλικαρνασσέα κ.ά. Επίσης, έγραψε τα «Υπατικά γράμματα προς Ωρωπίους» και την «Ρωμαίων Πολιτεία», για την οποία στα κατάλοιπά του βρέθηκαν πολλές συμπληρωματικές σημειώσεις. Το σημαντικό και ογκώδες συγγραφικό έργο του Σπυρίδωνα Βάση, αποτελεί –κατά τον καθηγητή Ερρίκο Σκάσση: «δείγμα της ερμηνευτικής ικανότητος και της κριτικής οξυδέρκειας του ανδρός».
Ο Βάσης, αν και Επτανήσιος, στα γεγονότα του «γλωσσικού ζητήματος», τάχθηκε, περιέργως, με το μέρος των καθαρευουσιάνων.
Απεβίωσε το 1912 στην Αθήνα.
Οίκος των Αψβούργων-Λωρραίνης

O Οίκος των Αψβούργων-Λωρραίνης, γερμ. Haus von Habsburg-Lothringen είναι η συνέχεια του Οίκου της Λωρραίνης, στου οποίου το όνομα προστέθηκε το "Αψβούργων-" για δυναστικούς λόγους: ο Οίκος των Αψβούργων εξέλιπε και οι κτήσεις του περιήλθαν στον Οίκο της Λωρραίνης, που ήθελε να παγιώσει την εξουσία του σε αυτές.

Ιστορία

Το 1711 απεβίωσε ο Ιωσήφ Α΄ των Αψβούργων χωρίς άρρενα τέκνα και τον διαδέχθηκε ο μικρότερος αδελφός του Κάρολος ΣΤ΄, που είχε πρώτη κόρη τη Μαρία Θηρεσία. Αυτός θέλησε να τον διαδεχθεί η Μαρία-Θηρεσία, κατά παράβαση του Σαλικού Δικαίου και παραγκωνίζοντας τις δύο κόρες του Ιωσήφ Α΄. Έτσι έκανε εδαφικές υποχωρήσεις και έπεισε τους ηγέτες των Μεγάλων Δυνάμεων της Ευρώπης να συμφωνήσουν στη διαδοχή, υπογράφοντας την Πραγματική Κύρωση το 1713. Το 1736 πάντρεψε τη Μαρία-Θηρεσία με τον Φραγκίσκο Γ΄ δούκα της Λωρραίνης, ο οποίος συμφώνησε να παραχωρήσει τη Λωρραίνη και να λάβει το Μεγάλο Δουκάτο της Τοσκάνης. 
Το 1740 απεβίωσε ο Κάρολος ΣΤ΄, τελευταίο άρρεν μέλος των Αψβούργων. Στην Ουγγαρία & Βοημία τον διαδέχθηκε η κόρη του και στην Αυστρία (το 1740) και τη Γερμανία (το 1745, ως Φραγκίσκος Α΄) τον διαδέχθηκε ο Φραγκίσκος. Όμως οι Μεγάλες Δυνάμεις προσπάθησαν να διαμελίσουν τις κτήσεις των Αψβούργων και ακολούθησε ο Πόλεμος της Αυστριακής Διαδοχής (1740-48). Τελικά η Μαρία-Θηρεσία επιβλήθηκε ως μονάρχης. Έτσι οι κτήσεις των Αψβούργων περιήλθαν στον Οίκο της Λωρραίνης, που συνέχισε με το όνομα "Αψβούργων-Λωρραίνης". Το 1765 απεβίωσε ο Φραγκίσκος και το 1780 η Μαρία-Θηρεσία και τους διαδέχθηκαν οι δύο γιοί τους, πρώτα ο Ιωσήφ Β΄ (που δεν είχε επιζώντα τέκνα) και μετά ο Λεοπόλδος Β΄, ενώ ο τρίτος γιος Φερδινάνδος-Κάρολος νυμφεύτηκε τη Μαρία των Έστε δούκισσα της Μόντενα και έγινε ο ιδρυτής του κλάδου της Αυστρίας-Έστε, δουκών της Μόντενα.
Τον Λεοπόλδο Β΄ διαδέχθηκε ο γιος του Φραγκίσκος Β΄ της Γερμανίας, της Αυστριακής αυτοκρατορίας και βασιλιάς της Λομβαρδο-Βενετίας, ενώ οι άλλοι γιοί του έγιναν ιδρυτές κλάδων: ο Φερδινάνδος Γ΄ των μεγάλων δουκών της Τοσκάνης, ο Κάρολος των δουκών του Τέσεν και ο Ιωσήφ των παλατινών (κομήτων) της Ουγγαρίας. Το 1806 ο Ναπολέων Α΄καταργεί το βασίλειο της Γερμανίας.
Τον Φραγκίσκο Β΄ διαδέχθηκε ο γιος του Φερδινάνδος και αυτόν ο ανιψιός του Φραγκίσκος-Ιωσήφ, που ηγεμόνευσε το διάστημα 1845-1916, δηλ. 71 έτη. Ο αδελφός του Φραγκίσκου-Ιωσήφ, ο Μαξιμιλιανός, έγινε αυτοκράτορας του Μεξικού (1863-67). Το 1866 η Λομβαρδο-Βενετία ενσωματώθηκε στην Ιταλία. Τον Φραγκίσκο-Ιωσήφ διαδέχθηκε ο μικρανιψιός του Κάρολος ως το 1918, οπότε με το τέλος του Α΄ Παγκοσμίου Πολέμου καταλύθηκαν οι αυτοκρατορίες στην Ευρώπη. Το τελευταίος απεβίωσε το 1922. Ο γιος του Όθων, διάδοχος, έγινε επικεφαλής του Οίκου, ως το τέλος του το 2011. Ο Όθων επέλεξε να νυμφευτεί στο Νανσύ, πρωτεύουσα του Βωντεμόν, περιοχής του Οίκου της Λωρραίνης. Ας σημειωθεί ότι ο ανιψιός τού Φραγκίσκου-Ιωσήφ, ο Φραγκίσκος-Φερδινάνδος είχε νυμφευτεί μοργανατικά και έτσι ο κλάδος του, πρεσβύτερος του πατέρα του Καρόλου, έχει αποκλειστεί της διαδοχής.
2066 Παλάλα

Φυσικά χαρακτηριστικά

Η μέση διάμετρος του Παλάλα εκτιμάται σε 19 χιλιόμετρα περίπου. O φασματικός τύπος του είναι άγνωστος, ενώ το γεωμετρικό άλβεδό του είναι 0,049 ± 0,011. Ο Παλάλα περιστρέφεται γύρω από τον εαυτό του μία φορά κάθε 9 ώρες και 44 λεπτά.
Τζων Α' ΜακΝτόναλντ

Καταγωγή

Ο Τζων Α' ΜακΝτόναλντ ή Τζον του Άιλα είναι γιος του Άνγκους Ογκ ΜακΝτόναλντ.

Άρχοντας του Άιλεϊ

Ο Τζων Α' ΜακΝτόναλντ διαδέχεται τον πατέρα του σε μια επικράτεια που αποτελούνταν από το Άιλα, το Γκίγκα, το μισό του Τζούρα, το Κόλονσεϊ και το Μαλ στα οποία προστίθενται οι εκτάσεις που κατασχέθηκαν από την Φρατρία ΜακΝτούγκαλ στο Άρτζιλ, το Αρντναμάρχαν και το Μόρβεν.
Παρότι ο πατέρας του Άνγκους Ογκ ΜακΝτόναλντ υπήρξε πιστός υποστηρικτής του Ροβέρτου Μπρους, από την στιγμή που ο βασιλιάς ανέβηκε στον θρόνο δεν διστάζει να διευκολύνει και να παραχωρεί προνόμια στα μέλη της οικογένειάς του και σ' αυτά των συμμαχικών προς αυτών οικογενειών, μερικές φορές σε βάρος των άμεσων συμφερόντων της Φρατρίας ΜακΝτούγκαλ κατάσχωντας από τους Στιούαρτ το Κίνταϊρ και το Νάπντεϊλ που πάρθηκε από την Φρατρία ΜακΝτούγκαλ.

Άρχοντας των Νήσων

Ο γιος του και διάδοχος Τζων Α' ΜακΝτόναλντ επιλέγει να αλλάξει πολιτική λόγω των προσωπικών του συμφερόντων ανάμεσα στους Φύλακες της Σκωτίας για λογαριασμό του νεαρού Δαβίδ Β' Μπρους και του διεκδικητή Έντουαρντ Μπάλιολ με τον οποίο υπογράφει σύμφωνο τον Σεπτέμβριο του 1336. Καταφέρνει να πάρει από αυτόν το Σκάι και το Λιούις και παραμένει ανάμεσα στους πιστούς του την περίοδο 1337/1338 εκμεταλλευόμενος τον μαρασμό της βασιλικής εξουσίας για να κερδίσει την ανεξαρτησία του και να πάρει τον τίτλο του Άρχοντα των Νήσων.
Το 1337 παντρεύεται την μακρινή του συγγενή Έιμι ΜακΡιουέρι και καταλήγει έτσι στην υπογραφή συμφώνου με τον αδερφό του Ράναλντ ΜακΡιουέρι. Μετά την κατάρρευση του κύκλου του Έντουαρντ Μπάλιολ επιστρέφει σε αυτόν του Δαβίδ Β' της Σκωτίας που του επιβεβαιώνει την κυριαρχία στις κτήσεις του το 1343. Ο θάνατος στο Περθ τον Οκτώβριο του 1346 του Ράναλντ που σκοτώνεται από τον Ουίλιαμ Γ' κόμη του Ρος του δίνει την δυνατότητα να προσθέσει στα εδάφη του το Γκάρμοραν και το Βόρειο Γιούιστ.
Το 1346 μετά την αιχμαλωσία του βασιλιά συμμαχεί με τον Φύλακα της Σκωτίας Ροβέρτο Στιούαρτ του οποίου παντρεύεται την κόρη του Μάργκαρετ έχοντας πρώτα χωρίσει με την πρώτη γυναίκα του και βλέπει έτσι να επιστρέφουν σ' αυτόν τα εδάφη του Νάπντεϊλ και του Κίνταϊρ.
Το 1366 ο Τζων ΜακΝτόναλντ συμμετέχει ξανά με τους τοπικούς άρχοντες στην επανάσταση του βορρά και και της δύσης της Σκωτίας ενάντια στους φόρους που απαιτεί ο βασιλιάς για να πληρώσει τον φόρο στους Άγγλους. Ο Ιωάννης Α' ΜακΝτόναλντ δεν παραδίδεται στον βασιλιά στο Ινβερνές παρά μόνο τον Νοέμβριο του 1369 .
Στον θάνατό του την διαδοχή του αναλαμβάνουν τα παιδιά του από τον δεύτερο γάμο του. Ο Γκόντφρεϊ του Βόρειο Γιούιστ μόνος επιζών γιος της Έιμι ΜακΡιουέρι δεν καταφέρνει να πάρει παρά μόνο ένα τμήμα της κληρονομιάς που άφησε η μητέρα του.
Δήμος Βουπρασίας

Ιστορία

Στην ευρύτερη περιοχή λειτούργησε την περίοδο 1835-1912 ο παλαιότερος Δήμος Βουπρασίων.
Βερνάρδος της Σαξονίας-Βαϊμάρης-Άιζεναχ (1878-1900)

Βιογραφία

Ήταν ο δευτερότοκος γιος του Καρόλου-Αυγούστου διαδόχου της Σαξονίας-Βαϊμάρης-Άιζεναχ και της Παυλίνας των Βέττιν, κόρης του Χέρμανν Α΄ πρίγκιπα της Σαξονίας-Βαϊμάρης-Άιζεναχ.
To 1900 ασθένησε από φυματίωση και απεβίωσε στη Βαϊμάρη σε ηλικία 22 ετών.
Φοιτητική Παράταξη Κυπρίων Πρωτοπορία

Ιστορία - Δράση

Ιδρύθηκε στις 26 Αυγούστου 1981 στη Λευκωσία με πρωτοστάτες τον Μανώλη Χριστοφίδη, τον Αλέκο Μαρκίδη, τον Γεώργιο Α. Γεωργίου και τον Δημήτρη Συλλούρη.
Η πρώτη μεγάλη τοπική επιτροπή ιδρύθηκε στο Ξενοδοχείο «Μάρμαρα» στην Αθήνα στις 24 Οκτωβρίου 1981, για να ακολουθήσει λίγο αργότερα στις 2 Δεκεμβρίου 1981 και η ίδρυση της τοπικής επιτροπής της Θεσσαλονίκης. Παράλληλα την 1η Νοεμβρίου 1981 είχε ιδρυθεί η ΦΠΚ Πρωτοπορία Αγγλίας η οποία μετονομάστηκε αργότερα σε ΦΠΚ Πρωτοπορία Ηνωμένου Βασιλείου. 
Τον επόμενο χρόνο, στις 10 Μαϊου 1982, ιδρύθηκε ο τοπική επιτροπή του ΑΤΙ και το Νοέμβριο του 1982 της Κομοτηνής (Θράκης), ενώ το ίδιο έτος και η ΦΠΚ Πρωτοπορία Γερμανίας. Στις 21 Φεβρουαρίου του 1983 είχε ιδρυθεί η ΦΠΚ Πρωτοπορία Ιταλίας και στις 16 Μαρτίου 1983 πραγματοποιήθηκε το ιδρυτικό συνέδριο της Πρωτοπορία Πάτρας που αποτέλεσε την 8η τοπική. Την ίδια χρονιά ακολούθησαν και οι τοπικές Ιωαννίνων και Αυστρίας ενώ παράλληλα γίνονταν διεργασίες και στη Γαλλία (Απρίλιος 1983) και αρχές του 1984 η Πρωτοπορία Αμερικής.
Η ΦΠΚ Πρωτοπορία αν και έχει δικό της καταστατικό και υπερασπίζεται την πολιτική της αυτονομία σε σχέση με τον ΔΗ.ΣΥ., πρόσκειται με βάση το καταστατικό του ΔΗ.ΣΥ. στη Νεολαία Δημοκρατικού Συναγερμού και συμμετέχει με εκπροσώπους της στα εκτελεστικά όργανα και σώματα του κόμματος. Δραστηριοποιείται σε πανεπιστήμια της Κύπρου, της Ελλάδας και άλλων χωρών της Ευρώπης,  αλλά και της Αμερικής.
Από το 1981 μέχρι σήμερα η ΦΠΚ Πρωτοπορία είχε ενεργό ρόλο και συμμετοχή σε όλες τις προεκλογικές εκστρατείες του ΔΗ.ΣΥ.  
Την περίοδο 1991-92 εισχώρησε με πρωτοβουλία του στελέχους της Ζήνωνα Αποστόλου και στα ιδιωτικά κολλέγια με πρώτη οργάνωση στο Cyprus College αρχικά με το όνομα «Power» και στην συνέχεια ως «ΦΠΚ Πρωτοπορία», ενώ το 1993 ιδρύθηκε στη Λευκωσία και η οργάνωση του Πανεπιστημίου Κύπρου, με πρωτοστάτη τον τότε πρόεδρο της Εκτελεστικής Επιτροπής, Γιάννο Ιωάννου, τον Σταύρο Ιωακείμ και τον Γιάννο Σταυρινίδη.
Τον Απρίλιο του 2004 για το δημοψήφισμα του Σχεδίου Ανάν, οι προέδροι των περισσότερων τοπικών επιτροπών όπως και ο πρόεδρος της Εκτελεστικής Επιτροπής της ΦΠΚ Πρωτοπορία, Χαράλαμπος Σταυρίδης, στήριξαν το «ΝΑΙ» ακολουθώντας την απόφαση της ηγεσίας του ΔΗ.ΣΥ, ενώ  της Πάτρας και του Ηνωμένου Βασιλείου στήριξαν το «ΟΧΙ».
Είναι πλήρες μέλος από το 1982 της οργάνωσης των Ευρωπαίων Δημοκρατών Φοιτητών (European Democrat Students - EDS) με τον Αλέξανδρο Σίνκα να εκλέγεται πρόεδρος την περίοδο 2003-2005, τον Στέλιο Γεωργίου να εκλέγεται τον Ιούλιο του 2012 πρώτος Αντιπρόεδρος του EDS και τον Γιώργο Χατζηγεωργίου το 2015 στην προεδρία του EDS.  
Το όνομα της προήλθε από την πρώτη γυναίκεια οργάνωση του ΔΗ.ΣΥ. (Πρωτοπορία), ενώ στο έμβλημα της εμφανίζεται η «Νίκη του Παιωνίου» όπως και το έμβλημα του ΔΗ.ΣΥ..
Ψωμί

Το ψωμί (αρχ. άρτος) είναι βασικό είδος τροφίμου με ιδιαίτερη θρεπτική αξία. Ανήκει στην παραδοσιακή διατροφή, ιδιαίτερα αυτής των φτωχών. Το ψωμί είναι η βασική τροφή στην Ευρώπη, αλλά και στους πολιτισμούς της Αμερικής, της Μέσης Ανατολής (όπου έχει σχήμα πίτας) και της Βόρειας Αφρικής, σε αντίθεση με την ανατολική Ασία, όπου η βασική τροφή είναι το ρύζι. Γνωστό και ως «η ουσία της ζωής», το ψωμί παρασκευάζεται εδώ και 30.000 χρόνια. Θεωρείται η πλέον πλήρης και φτηνή τροφή και θεωρείται βασικό βοηθητικό τρόφιμο σε περιόδους ακραίας διατροφικής ένδειας.

Ετυμολογία

Σε παλαιότερες μορφές της ελληνικής γλώσσας το ψωμί λέγεται άρτος. Η λέξη έχει αμφίβολη ετυμολογική προέλευση . Ο άρτος χρησιμοποιήθηκε ως σύμβολο, κατά κόρον από θρησκείες (Τὸν ἄρτον ἡμῶν τὸν ἐπιούσιον, δὸς ἡμῖν σήμερον, Χριστιανική Προσευχή) αλλά και από καθεστώτα όπως οι Ρωμαίοι στο Κολοσσαίο (panem et circenses : άρτον και θεάματα). 
Η λέξη ψωμί είναι μεταγενέστερη και αποτελεί υποκοριστικό του Ψωμός (= τεμάχιον), ψωμίον (κομματάκι, μπουκιά), ψωμί. Όλα είναι παράγωγα του ρήματος ψώω = τρίβω.

Παρασκευή του ψωμιού

Το ψωμί παρασκευάζεται βασικά από αλεύρι και νερό. Επιπλέον, το αλάτι και οι διογκωτικοί παράγοντες, όπως είναι η μαγιά και η μαγειρική σόδα είναι συνήθη συστατικά, αν και μπορεί να περιέχει και άλλα, όπως γάλα, αυγά, μπαχαρικά, φρούτα (π.χ. μήλα), ζάχαρη, ελιά, λαχανικά (π.χ. μαρούλι), ξηρούς καρπούς (π.χ. καρύδια) ή σπόρους (π.χ. σπόροι παπαρούνας). Συνήθως, το ψωμί φτιάχνεται από αλεύρι σίτου ( λευκό αλεύρι ) και νερό αναμειγμένο με μαγιά. Ο παραγόμενος πολτός λέγεται ζύμη ή προζύμι. Η ζύμη αφήνεται να φουσκώσει και τελικά ψήνεται στο φούρνο. Κατά την ζύμωση, μύκητες της μαγιάς προκαλούν διάσπαση του αμύλου σε μικρότερα μόρια, με αποτέλεσμα την παραγωγή διοξειδίου του άνθρακα και το ψωμί φουσκώνει. Αυτό απαιτεί 1 έως 5 ώρες. Ο ιδεώδης χρόνος για να γίνει άριστο ένα ζυμωτό  "χωριάτικο" ψωμί είναι 4 ώρες. Αν αφεθεί λιγότερο είναι άνοστο και δύσπεπτο, ενώ αν αφεθεί περισσότερο φουσκώνει πολύ και ξινίζει. Εξαιτίας της υψηλής περιεκτικότητας σε γλουτένη, το μαλακό σιτάρι είναι το πιο κοινό είδος δημητριακού που χρησιμοποιείται για την παρασκευή του.

Διατροφολογικά στοιχεία

Στον παρατιθέμενο πίνακα βλέπουμε αναλυτικά τη σύσταση κάποιων βασικών ειδών ψωμιού σε θρεπτικά συστατικά ανά 100 και 1000 γραμμάρια ψωμιού: Ωστόσο τα θρεπτικά, βασικά τρόφιμα, γενικά δεν παρέχουν από μόνα τους μια πλήρη σειρά των θρεπτικών ουσιών. Έτσι, άλλα τρόφιμα πρέπει να προστεθούν στη διατροφή για να αποτρέψουν τον υποσιτισμό. Τα βασικά τρόφιμα ποικίλλουν από μέρος σε μέρος, αλλά είναι συνήθως φυτικής προέλευσης, από τα δημητριακά, τα όσπρια, το καλαμπόκι, το ρύζι, τα κεχριά και τα φυτά με αμυλούχες ρίζες. Μερικά παράγωγα αυτού του τροφίμου είναι: το ψωμί, τα ζυμαρικά, το congee ρυζιού, η πολέντα (polenta).
Πτωτική γραμματική

Πτώσεις βαθείας δομής

Κατά τον Fillmore, κάθε ρήμα επιλέγει ένα συγκεκριμένο αριθμό πτώσεων βαθείας δομής οι οποίες συναποτελούν το πτωτικό πλαίσιο του ρήματος. Έτσι, ένα πτωτικό πλαίσιο περιγράφει σημαντικές πλευρές του σημασιολογικού σθένους των ρημάτων, των επιθέτων και των ουσιαστικών. Τα πτωτικά πλαίσια μπορούν να προκαλέσουν σύγχυση, όταν, για παράδειγμα, μία πτώση βαθείας δομής είναι δυνατόν να παρουσιάζεται μία φορά σε κάθε πρόταση. Μερικές από τις πτώσεις είναι υποχρεωτικές και άλλες προαιρετικές. Οι υποχρεωτικές πτώσεις δεν είναι δυνατόν να διαγραφούν, εφόσον ελλοχεύει ο κίνδυνος παραγωγής αντιγραμματικών προτάσεων. Για παράδειγμα, η πρόταση: Η Μαρία έδωσε τα μήλα είναι, με την παραπάνω έννοια, αντιγραμματική.
Μία θεμελιώδης υπόθεση της πτωτικής γραμματικής είναι ότι οι γραμματικές λειτουργίες, όπως το υποκείμενο ή το αντικείμενο καθορίζονται από το βαθύ, σημασιολογικό σθένος του ρήματος, το οποίο συσχετίζεται συντακτικά σε γραμματικές κατηγορίες όπως υποκείμενο και αντικείμενο, και σε γραμματικές πτώσεις όπως ονομαστική, αιτιατική κτλ.

Καθολικός κανόνας

Ο Fillmore (1968) προωθεί την ακόλουθη ιεραρχία για τον καθορισμό ενός καθολικού κανόνα εκλογής υποκειμένου:
Δράστης < Οργανική < Αντικείμενο
Αυτό σημαίνει ότι, αν το πτωτικό πλαίσιο ενός ρήματος εμπεριέχει ένα δράστη, αυτός αναγνωρίζεται ως το υποκείμενο μίας ενεργούς πρότασης· διαφορετικά, η πτώση βαθείας δομής που ακολουθεί το δράστη στην ιεραρχία (Οργανική δηλ.) προβιβάζεται σε υποκείμενο.
Η επίδραση που έχει ασκήσει η πτωτική γραμματική στη σύγχρονη γλωσσολογία είναι σημαντική, στο βαθμό που πολυάριθμες γλωσσολογικές θεωρίες ενσωματώνουν σχέσεις βαθείας δομής στη μία ή την άλλη μορφή, όπως η αποκαλούμενη Θεματική δομή στη Θεωρία της Κυβέρνησης και Αναφορικής Δέσμευσης.

Σημασιολογία πλαισίων

Κατά τη διάρκεια των δεκαετιών του '70 και του '80, ο Charles Fillmore ανάπτυξε την προσωπική του θεωρία σε αυτό που ονομαζόταν Σημασιολογία πλαισίων.  Ο Walter A. Cook, SJ, καθηγητής γλωσσολογίας στο Πανεπιστήμιο της Georgetown, ήταν ένας από τους πρώτους θεωρητικούς της πτωτικής γραμματικής που ακολούθησε το πρωτότυπο έργο του Fillmore.  Ο Cook αφιέρωσε το μεγαλύτερο μέρος της ακαδημαϊκής του έρευνας, από τις αρχές της δεκαετίας του '70 μέχρι τη δεκαετία του '90, στην περαιτέρω ανάπτυξη της πτωτικής γραμματικής σαν ένα εργαλείο γλωσσολογικής ανάλυσης, μεθοδολογίας εκμάθησης γλωσσών και άλλων εφαρμογών, και ήταν ο συγγραφέας μερικών σημαντικών κειμένων και άρθρων πάνω στην πτωτική γραμματική. Ο Cook διηύθυνε επίσης μερικές διδακτορικές διατριβές εφαρμόζοντας την πτωτική γραμματική σε διάφορα πεδία θεωρητικής και εφαρμοσμένης γλωσσολογικής έρευνας.
Alfa Romeo 75

Βασικά στοιχεία

Το μοντέλο παρουσιάστηκε στις 11 Μαΐου 1985, στα πλαίσια του εορτασμού της 75-ης επετείου της Alfa Romeo, από την οποία και πήρε το όνομά του, και μπήκε τον ίδιο μήνα στην παραγωγή. Υπήρξε το τελευταίο μοντέλο που κυκλοφόρησε πριν την εξαγορά της Alfa Romeo από την FIAT το 1986 - αν και ενίοτε αναφέρεται λανθασμένα η Alfa Romeo 164, η οποία ήταν το τελευταίο μοντέλο που εξελίχθηκε πριν την εξαγορά, πλην όμως λανσαρίστηκε το 1987.
Βερ Κόρνουολ Μπερντ

Βιογραφία

Υπήρξε μοναδικός σε σχέση με άλλους πολιτικούς των Δυτικών Ινδιών καθώς δεν είχε λάβει επίσημη μόρφωση αλλά ήταν απόφοιτος Δημοτικού σχολείου. Ήταν αξιωματικός στο Στρατό Σωτηρίας (Salvation Army) επί 2 χρόνια. Αποχώρησε από εκεί και ασχολήθηκε με το συνδικαλισμό. Το 1943 έγινε πρόεδρος της εργατικής συνδικαλιστικής ένωσης της Αντίγκουας (ATLU) και διατηρήθηκε στο αξίωμα ως το 1969. Το 1945 εξελέγη βουλευτής στο αποικιακό κοινοβούλιο και ίδρυσε αργότερα το Εργατικό Κόμμα της Αντίγκουας. Ως συνδικαλιστής διακρίθηκε για τους αγώνες του και για τις απεργίες των εργατών σε φυτείες ζαχαροκάλαμου. Το 1951 εισήχθη το καθολικό δικαίωμα ψήφου και στις εκλογές το κόμμα του κέρδισε όλες τις έδρες στην εθνοσυνέλευση, κάτι που επαναλήφθηκε ως το 1967. Το 1956 έγινε υπουργός εμπορίου και παραγωγής και το 1960 ορίστηκε ανώτερος υπουργός. Το 1967 η Αντίγκουα απέκτησε αυτοδιοίκηση και το Λονδίνο παρέμεινε υπεύθυνο μόνο για θέματα άμυνας και εξωτερικής πολιτικής. Το 1971 παρουσιάστηκε σχίσμα στους Εργατικούς και ο ίδιος ηττήθηκε όχι μόνο στις εκλογές αλλά απώλεσε και την έδρα του αλλά επέστρεψε στην κυβέρνηση το 1976. Το κόμμα του κέρδισε τις εκλογές και το 1980, με την ανεξαρτησία να είναι σημαίνον ζήτημα. Τελικά, η χώρα του έγινε ανεξάρτητη την 1η Νοεμβρίου του 1981 και ο ίδιος έγινε πρωθυπουργός. Από το 1982 ως το 1984 χρημάτισε Υπουργός Οικονομικών και το 1991 υπουργός Εξωτερικών. Το 1994 παραιτήθηκε από την πρωθυπουργία λόγω εσωτερικών προβλημάτων στο κόμμα αλλά και για λόγους υγείας, αφήνοντας το γιο του, Λέστερ, ο οποίος τον διαδέχθηκε.
Μεμφιβοσθέ

Παιδικά χρόνια

Μετά τον θάνατο του πατέρα του και του παππού του, ο Μεμφιβοσθέ ήταν μόλις πέντε ετών. Η παραμάνα του τον άρπαξε βιαστικά και έφυγε. Μα ενώ έφευγε αυτός έπεσε και έμεινε ανάπηρος στα πόδια για όλη του την ζωή. Αργότερα βρήκαν καταφύγιο στο σπίτι του Μαχίρ, γιου του Αιμιήλ.

Δαβίδ

Ο Δαβίδ ρώτησε τον Σιβά, παλιό υπηρέτη του Σαούλ, να του πει, λόγω της φιλίας του με τον πατέρα του Μεμφιβοσθέ Ιωνάθαν αν υπάρχουν απόγονοι του φίλου του. Τότε ο Σιβά του είπε για τον Μεμφιβοσθέ. Τότε ο Δαβίδ έφερε τον Μεμφιβοσθέ στο παλάτι και τον έβαλε υπό την προστασία του.
Γκιόργκι Κολόνικς

Βιογραφία

Γεννήθηκε στη Βουδαπέστη στις 4 Ιουνίου του 1972. Είχε το ψευδώνυμο Kolo και ξεκίνησε το άθλημά του στην ομάδα του Σπάρτακου Βουδαπέστης. Αργότερα εντάχθηκε στο δυναμικό της Κσέπελ (Csepel), όπου και παρέμεινε σε όλη τη διάρκεια της καριέρας του.

Πορεία προς τις διακρίσεις

To 1991 εκπροσώπησε για πρώτη φορά την Ουγγαρία στο παγκόσμιο πρωτάθλημα εκείνης της χρονιάς. Πέτυχε την 5η και την 6η θέση στα αγωνίσματα του C4. Στους Ολυμπιακούς Αγώνες του 1992 στη Βαρκελώνη ήταν 5ος και 6ος στα αγωνίσματα του C2. Μετά τους αγώνες αυτούς, αποτέλεσε δίδυμο με τον Κσάμπα Χορβάτ και μονοπώλησαν το διπλό στα επόμενα χρόνια. Κατέκτησαν μαζί το πρώτο τους χρυσό μετάλλιο στο Παγκόσμιο πρωτάθλημα του 1993. Το 1995 κατέκτησαν 5 χρυσά μετάλλια στο παγκόσμιο πρωτάθλημα εκείνης της χρονιάς, ενώ στους Ολυμπιακούς Αγώνες του 1996 κέρδισαν χρυσό μετάλλιο στο C2 στα 500 μέτρα (στο φώτο φίνις) και ένα χάλκινο μετάλλιο στο αγώνισμα των 1000 μέτρων του C2 . Συνολικά κέρδισαν 11 χρυσά μετάλλια σε αγωνίσματα C2 και C4 σε παγκόσμια πρωταθλήματα.
Ο Χορβάτ αποσύρθηκε το 1998 και ο Κολόνικς αγωνίστηκε στο απλό. Στους Ολυμπιακούς Αγώνες του 2000 κατέκτησε ένα χρυσό μετάλλιο στο C1, στα 500 μέτρα. Εν συνεχεία επέστρεψε στο διθέσιο, με συναθλητή τον Γκιόργκι Κόζμαν. Οι δυο τους κατέκτησαν ένα χάλκινο μετάλλιο στα 1000 μέτρα στο C2 κατά τους Ολυμπιακούς Αγώνες του 2004 στην Αθήνα και ένα χρυσό μετάλλιο στα παγκόσμια πρωταθλήματα του 2006 και 2007, στα 500 μέτρα του διθέσιου κανόε.
Οι δυο τους θα εκπροσωπούσαν την Ουγγαρία στα 500 και 1000 μέτρα του διθέσιου κανόε και στους Ολυμπιακούς Αγώνες του 2008 στο Πεκίνο. Θα ήταν οι πέμπτοι Ολυμπιακοί Αγώνες για τον Κολόνικς.

Θάνατος

Ο Κολόνικς απεβίωσε λίγες ημέρες πριν από την έναρξη των Ολυμπιακών Αγώνων, στις 15 Ιουλίου του 2008 έπειτα από καρδιακή προσβολή στη Βουδαπέστη. Ο θάνατος επήλθε κατά την προπόνησή του για τους Ολυμπιακούς. Οι νοσοκόμοι που έσπευσαν στο πλευρό του ήταν αδύνατο να τον επαναφέρουν στη ζωή.